A Fővárosi Törvényszék (Magyarország) által 2024. május 24-én benyújtott előzetes döntéshozatal iránti kérelem – MET Magyarország Energiakereskedő Zrt., Global NRG ROM SRL kontra Magyar Energetikai és Közmű-szabályozási Hivatal
(C-369/24. sz. ügy, MET Magyarország és Global NRG ROM)
Az eljárás nyelve: magyar
A kérdést előterjesztő bíróság
Fővárosi Törvényszék
Az alapeljárás felei
Felperesek: MET Magyarország Energiakereskedő Zrt., Global NRG ROM SRL
Alperes: Magyar Energetikai és Közmű-szabályozási Hivatal
Alperesi érdekelt: FGSZ Földgázszállító Zrt.
Az előzetes döntéshozatalra előterjesztett kérdés
A jogbiztonság és a jogos elvárás elveinek figyelembevételével a TAR NC1 35. cikk (1) bekezdését úgy kell-e értelmezni, hogy a TAR NC alkalmazása alóli mentesség olyan 2017 előtt kötött hosszú távú kapacitáslekötési szerződésekre is vonatkozik, amelyek árazási feltételei nem kizárólag egy a szerződés megkötésekor meghatározott szállítási kapacitásdíj és/vagy mennyiségarányos díj nemzeti statisztikai hivatal által megállapított fogyasztói árindexnek megfelelően előre meghatározott képlet alapján kiszámított változását irányozták elő, hanem – a nemzeti jogszabály kógens rendelkezése alapján – a hatósági rendszerhasználati díjat alkalmazzák a számított díj helyett, ha az előbbi az alacsonyabb, és a felek a következő időszakban már azt indexálják tovább; valamint a hatóság a hatósági díj meghatározásakor az indexáláson túl az adott rendszerösszekötő vezetékre megkötött új rövid távú kapacitáslekötéseket és az azokból származó bevételeket, valamint a belső megtérülési ráta mértékét is figyelembe veszi?
____________
1 Az összehangolt földgázszállítási tarifaszerkezetekre vonatkozó üzemi és kereskedelmi szabályzat létrehozásáról szóló, 2017. március 16-i (EU) 2017/460 bizottsági rendelet (HL 2017. L 72., 29. o.).